b'\n_START_ARTICLE_\nHornring\n_START_PARAGRAPH_\nHornring er en s\xc3\xb8lje laget av en ring av tykk tr\xc3\xa5d med to vertikale staver eller horn p\xc3\xa5 sidene. I tillegg kan hornringer ha p\xc3\xa5satte figurer som ansikt, dyr og  ryttere, dekor i filigran og hengende dobber eller byggkorn._NEWLINE_De eldste hornringene er st\xc3\xb8pt, mens de yngre har p\xc3\xa5satte horn og annen dekor. I et skattefunn p\xc3\xa5 Gotland fra f\xc3\xb8r 1361 er det funnet en st\xc3\xb8pt skjortering som minner om de senere norske hornringene. I \xc3\xb8vre Telemark omtales hornringer i skifter fra slutten av 1600-\xc3\xa5rene. St\xc3\xb8pte hornringer er kjent fra flere omr\xc3\xa5der, men de har v\xc3\xa6rt mest brukt i Hallingdal, Sigdal, Numedal og \xc3\xb8vre Telemark. Det er ogs\xc3\xa5 laget hornringer med en tredje stolpe eller plate p\xc3\xa5 midten og da med to torner._NEWLINE_S\xc3\xb8lvsmeden Salomon Haugebrikje i Valle i Setesdal har stemplet st\xc3\xb8pte hornringer etter 1838, men p\xc3\xa5 denne tiden var det mer vanlig med hornringer med filigran. Mot slutten av 1800-\xc3\xa5rene kom det hornringer med mye vedheng, ofte med byggkorn eller annet vedheng._NEWLINE_Hornringer har mange forskjellige navn, ofte knytte sammen med dekor. Noen av de vanligste er glibbring eller mannering er brukt om en hornring med p\xc3\xa5satte glibber, doppering eller dullering om hornring med hengende dobber, kornring eller byggkornring om hornring med hengende byggkorn og krosslauring om hornring med hengende kors.'